ศาลล้มละลายกลาง ยกคำร้องขอฟื้นฟูกิจการ GSTEL ชี้ไม่เข้าข่ายมีหนี้สินล้นพ้นตัว
ศาลล้มละลายกลาง ยกคำร้องขอฟื้นฟูกิจการ GSTEL หลังพบมีทรัพย์สินมากกว่าหนี้สิน ประมาณ 373 ล้านบาท จึงไม่เข้าข่ายมีหนี้สินล้นพ้นตัว
25 ธ.ค. 2561

บริษัท จี สตีล จำกัด (มหาชน) หรือ GSTEL ระบุว่า ตามที่บริษัทยื่นคำร้องขอฟื้นฟูกิจการของบริษัทต่อศาลล้มละลายกลางนั้น  ล่าสุด เมื่อวันที่ 24 ธ.ค.2561 ศาลล้มละลายกลางได้พิจารณาและมีความเห็นว่า ณ วันที่ 14 พ.ย. 2560 ซึ่งเป็นวันที่บริษัทยื่นคำร้องขอฟื้นฟูกิจการต่อศาลล้มละลายกลาง ตามงบการเงินระหว่างกาลของบริษัท ไตรมาส 3/60 สิ้นสุด ณ วันที่ 30 ก.ย. 2560 ที่ได้รับการสอบทานจากผู้สอบบัญชีแล้วนั้น ความปรากฏว่า สถานะทางการเงินของบริษัทมีทรัพย์สินมากกว่าหนี้สิน ประมาณ 373 ล้านบาท จึงไม่ได้เป็นผู้มีหนี้สินล้นพ้นตัว
โดยกรณีนี้ไม่ได้เป็นไปตามพระราชบัญญัติล้มละลาย พ.ศ. 2483 มาตรา 90/3 ซึ่งมีผลบังคับใช้ขณะที่มีการยื่นคำร้องขอ ไม่อาจให้ฟื้นฟูกิจการได้ จึงมีคำสั่งให้ยกคำร้องขอ ทั้งนี้ บริษัทอยู่ในระหว่างการทบทวนและหารือถึงแนวทางการดำเนินการต่อไป